GENERÁLNA PROKURATÚRA
SLOVENSKEJ REPUBLIKY

VI/1 Spr 129/17/1000
Zbierka služobných predpisov  generálneho prokurátora 
Slovenskej republiky  
Por. č. 9/2017 

P R Í K A Z
	
generálneho prokurátora Slovenskej republiky

z 25. augusta 2017

o postupe prokurátorov pri vykonávaní pôsobnosti prokuratúry v netrestnej oblasti

Podľa § 10 ods. 2 a § 51 zákona č. 153/2001 Z. z. o prokuratúre v znení neskorších predpisov vydávam tento príkaz:

P R V Á  Č A S Ť
VŠEOBECNÁ ČASŤ

Článok 1
Predmet úpravy

(1)	Tento príkaz upravuje postup prokurátorov pri vykonávaní pôsobnosti prokuratúry v netrestnej oblasti. 

(2)	Na účely tohto príkazu netrestnou oblasťou sa rozumie výkon pôsobnosti prokuratúry
a)	v civilnom procese podľa § 4 ods. 1 písm. c) a d) a § 19 zákona č. 153/2001 Z. z. o prokuratúre v znení neskorších predpisov (ďalej len „zákon o prokuratúre“), 
b)	pri dozore prokurátora nad dodržiavaním zákonnosti orgánmi verejnej správy podľa § 4 ods. 1 písm. e) a § 20 až 30 zákona o prokuratúre.

Článok 2
Špecializácia prokurátorov na výkon
pôsobnosti prokuratúry v netrestnej oblasti

(1)	Pôsobnosť prokuratúry v netrestnej oblasti vykonávajú určení prokurátori (ďalej len „prokurátor-špecialista“) a v rozsahu ustanovenom v odseku 4 aj ich náhradníci (ďalej len „prokurátor-náhradník“). Ak to výnimočne vyžadujú potreby zabezpečenia riadneho plnenia úloh prokuratúry, je možné na základe písomného opatrenia vedúceho prokurátora prideľovať prokurátorovi-špecialistovi na vybavenie veci aj z iného úseku pôsobnosti prokuratúry. 

(2)	Prokurátormi-špecialistami sú na Generálnej prokuratúre Slovenskej republiky (ďalej len „generálna prokuratúra“) prokurátori netrestného odboru.

(3)	Prokurátormi-špecialistami sú na krajskej prokuratúre prokurátori netrestného oddelenia.

(4)	Najmenej jedného prokurátora-špecialistu určuje na okresnej prokuratúre okresný  prokurátor  písomným  opatrením.  Ak  bol  určený  len  jeden  prokurátor-špecialista, okresný prokurátor písomným opatrením súčasne určuje prokurátora-náhradníka. Prokurátor-náhradník vykonáva pôsobnosť prokuratúry v netrestnej oblasti v  neprítomnosti prokurátora-špecialistu. Okresný prokurátor poveruje prokurátora-náhradníka súčasne výkonom pôsobnosti prokuratúry v netrestnej oblasti v určených veciach aj počas prítomnosti prokurátora-špecialistu. Okresný prokurátor je povinný každú zmenu v osobe prokurátora-špecialistu a prokurátora-náhradníka vopred prerokovať s krajským prokurátorom.

(5)	Evidenciu prokurátorov-špecialistov a prokurátorov-náhradníkov vedie v písomnej forme a elektronickej forme netrestný odbor generálnej prokuratúry. V evidencii sa uvádza meno a priezvisko prokurátora a označenie prokuratúry. Zmenu v osobe prokurátora-špecialistu a prokurátora-náhradníka je krajská prokuratúra a okresná prokuratúra prostredníctvom príslušnej krajskej prokuratúry povinná oznámiť netrestnému odboru generálnej prokuratúry do 14 dní od jej vykonania.

Článok 3
Získavanie a odovzdávanie poznatkov

(1)	Prokurátor vykonáva svoju pôsobnosť v netrestnej oblasti na základe podnetov, iných podaní, poznatkov získaných z previerkovej činnosti a z iných oblastí pôsobnosti prokuratúry, účasti na zasadnutiach orgánov verejnej správy, signalizácie súdov a ďalších podkladov.

(2)	Ak prokurátor pri výkone svojej pôsobnosti v netrestnej oblasti nie je príslušný na prijatie prokurátorského opatrenia k zisteným poznatkom alebo  zistí poznatky odôvodňujúce postup prokuratúry v inej oblasti pôsobnosti prokuratúry, odovzdá ich bezodkladne príslušnému prokurátorovi.

Článok 4
Vybavovanie podnetov

(1)	Podnety, ktorými sa podávatelia domáhajú výkonu pôsobnosti prokuratúry v netrestnej oblasti, prokurátor vybavuje podľa zákona o prokuratúre a tohto príkazu.

(2)	Ak prokurátor neprihliada na podanie) a o tejto skutočnosti podávateľa neupovedomuje, spíše o tom úradný záznam, ktorý založí do spisu (ďalej len „prokurátorský spis“).

(3)	Bezprostredne nadriadený prokurátor rozhodne o predĺžení lehoty na vybavenie podnetu) na základe žiadosti prokurátora vybavujúceho podnet. Žiadosť musí byť podaná písomne, musí byť stručne odôvodnená a predložená bezprostredne nadriadenému prokurátorovi najneskôr jeden deň pred uplynutím lehoty na vybavenie podnetu.

(4)	O spôsobe vybavenia podnetu prokurátor upovedomí podávateľa podnetu písomne. Ak prokurátor zistí, že podnet je dôvodný, v upovedomení o spôsobe vybavenia podnetu) uvedie prijaté prokurátorské opatrenia. Ak prokurátor zistí, že podnet nie je dôvodný, v upovedomení o spôsobe vybavenia podnetu) uvedie odôvodnenie, prečo podnet odložil.

(5)	Prokurátor upovedomí podávateľa podnetu aj o späťvzatí uplatneného prokurátorského opatrenia. V písomnom upovedomení uvedie odôvodnenie späťvzatia uplatneného prokurátorského opatrenia.

Článok 5
Opakovaný podnet

(1)	Opakovaným podnetom sa rozumie druhý podnet rovnakého podávateľa podnetu v tej istej veci.

(2)	Ak bol opakovaný podnet podaný na prokuratúre, ktorá vybavovala prvý podnet, prokurátor tejto prokuratúry ho predloží nadriadenému prokurátorovi spolu s predkladacou správou, prokurátorským spisom a podľa okolností aj súdnym spisom alebo administratívnym spisom. 

(3)	Ak bol opakovaný podnet podaný na nadriadenej prokuratúre, nadriadený prokurátor si vyžiada od prokurátora, ktorý prvý podnet vybavoval, prokurátorský spis a podľa okolností aj súdny spis, administratívny spis, prípadne ďalšie súvisiace podklady. Nadriadený prokurátor môže požiadať aj o stanovisko k obsahu opakovaného podnetu; toto stanovisko je súčasťou predkladacej správy.

Článok 6
Ďalší opakovaný podnet

(1)	Ďalším opakovaným podnetom sa rozumie tretí a každý nasledujúci podnet rovnakého podávateľa v tej istej veci. Ďalší opakovaný podnet sa vybavuje, ak obsahuje také nové skutočnosti, ktoré by viedli k zmene vybavenia opakovaného podnetu alebo prvého podnetu alebo ak tak určí nadriadený prokurátor.

(2)	Ak bol ďalší opakovaný podnet podaný na okresnej prokuratúre vo veci, v ktorej okresná prokuratúra vybavila prvý podnet a krajská prokuratúra opakovaný podnet, predloží okresná prokuratúra ďalší opakovaný podnet krajskej prokuratúre spolu s  prokurátorským spisom a podľa okolností aj súdnym spisom alebo administratívnym spisom; o tomto svojom postupe okresná prokuratúra upovedomí podávateľa. Ak krajská prokuratúra nezistí dôvod na iný postup, postúpi ďalší opakovaný podnet generálnej prokuratúre spolu so svojím stanoviskom k jeho obsahu a prokurátorským spisom, prokurátorským spisom okresnej prokuratúry a podľa okolností aj  súdnym spisom alebo administratívnym spisom. O tomto postúpení alebo inom postupe krajská prokuratúra upovedomí podávateľa.

(3)	Ak bol ďalší opakovaný podnet podaný na krajskej prokuratúre vo veci, v ktorej krajská prokuratúra vybavila opakovaný podnet, postúpi ho krajská prokuratúra, ak nezistila dôvod na iný postup, generálnej prokuratúre spolu so svojím stanoviskom k jeho obsahu a prokurátorským spisom, prokurátorským spisom okresnej prokuratúry a podľa okolností aj súdnym spisom alebo administratívnym spisom. O tomto postúpení alebo inom postupe krajská prokuratúra upovedomí podávateľa.

(4)	Ak bol na okresnú prokuratúru alebo krajskú prokuratúru podaný ďalší opakovaný podnet vo veci, v ktorej už generálna prokuratúra predtým vybavila skorší opakovaný podnet alebo ďalší opakovaný podnet, postúpi ho okresná prokuratúra prostredníctvom krajskej prokuratúry alebo krajská prokuratúra generálnej prokuratúre spolu so svojím stanoviskom k jeho obsahu a prokurátorskými spismi. O takomto postupe sa podávateľ neupovedomuje. 

(5)	Ak sa ďalší opakovaný podnet nevybavuje, spíše prokurátor generálnej prokuratúry o tom úradný záznam, ktorý založí do prokurátorského spisu.

Článok 7
Zasielanie upovedomenia o spôsobe vybavenia podnetu prokuratúram

Nadriadený prokurátor zašle kópiu upovedomenia o spôsobe vybavenia opakovaného podnetu alebo ďalšieho opakovaného podnetu na vedomie prokuratúre, ktorá vybavila prvý podnet alebo opakovaný podnet. Ak nadriadený prokurátor prijal na základe vybavenia opakovaného podnetu alebo ďalšieho opakovaného podnetu prokurátorské opatrenie, zašle aj jeho kópiu.

Článok 8
Predkladacia správa

(1)	Podriadený prokurátor podáva nadriadenému prokurátorovi predkladaciu správu na základe jeho žiadosti alebo ak mu predkladá náčrt vybavenia podnetu, opakovaný podnet, ďalší opakovaný podnet alebo ak ho žiada, aby niečo vykonal alebo ak žiada o zaujatie stanoviska.

(2)	Predkladacia správa podávaná nadriadenému prokurátorovi obsahuje stručné stanovisko k veci. Nadriadený prokurátor môže požiadať, aby v predkladacej správe bol uvedený úplný skutkový a právny rozbor veci, stanovisko podriadeného prokurátora a informácia o navrhovanom postupe. K  predkladacej správe sa pripoja prokurátorské  spisy a podľa okolností aj súdne spisy, administratívne spisy alebo iné spisy, ktoré súvisia s vecou. 

(3)	Ak si nadriadený prokurátor vyhradí schválenie zamýšľaného postupu podriadeného prokurátora, podriadený prokurátor môže svoje stanovisko uviesť v predkladacej správe alebo v návrhu vybavenia veci.

Článok 9
Dožiadanie

(1)	Úkon, ktorý by prokurátor mohol vykonať len s ťažkosťami, zvýšenými nákladmi, neúčelnými nákladmi alebo na vykonanie ktorého nie je príslušný, vykoná na dožiadanie iný prokurátor. Prokurátor v dožiadaní uvedie údaje, ktorých znalosť je potrebná na riadne vykonanie úkonu. Dožiadaný prokurátor podľa povahy veci a podľa toho, čo pri vykonávaní úkonu vyšlo najavo, vykoná aj ďalšie nevyhnutné úkony v dožiadaní neuvedené.

(2)	Dožiadaný prokurátor vykoná dožiadaný úkon bezodkladne.

(3)	Ak dožiadaný prokurátor nemôže vykonať úkon a je to možné, postúpi dožiadanie inému prokurátorovi; inak dožiadanie vráti. Postúpenie oznámi dožadujúcemu prokurátorovi. 

(4)	O vykonaní dožiadaného úkonu dožiadaný prokurátor vyhotoví stručnú správu, v ktorej dožadujúcemu prokurátorovi oznámi výsledok dožiadania.

D R U H Á  Č A S Ť
PÔSOBNOSŤ PROKURÁTORA V CIVILNOM PROCESE

Článok 10
Všeobecné ustanovenia

(1) Príslušnosť prokurátora na vykonanie procesných úkonov v civilnom procese je určená podľa príslušnosti súdov,4a) ak tento príkaz na základe oprávnenia ustanoveného v § 51 ods. 1 zákona o prokuratúre neustanovuje inak.

(2) Na konanie o podnete na vykonanie opatrenia prokurátora v oblasti civilného procesu je príslušný prokurátor podľa odseku 1.

(3) Na procesné úkony v konaní prvej inštancie pred okresným súdom alebo mestským súdom (ďalej len „okresný súd“) je príslušný prokurátor okresnej prokuratúry, ktorá má sídlo v obvode okresného súdu. Ak majú v obvode okresného súdu sídlo dve alebo viaceré okresné prokuratúry, príslušný je prokurátor okresnej prokuratúry, v obvode ktorej je miesto rozhodné pre založenie miestnej príslušnosti súdu.4b)

(4) Na procesné úkony v konaní prvej inštancie pred krajským súdom je príslušný prokurátor krajskej prokuratúry, ktorá má sídlo v obvode krajského súdu. 

(5) Na procesné úkony v odvolacom konaní, ak je odvolacím súdom okresný súd, je príslušný prokurátor okresnej prokuratúry podľa odseku 3.

(6) Na procesné úkony v odvolacom konaní, ak je odvolacím súdom krajský súd, je príslušný prokurátor krajskej prokuratúry, v obvode ktorej má sídlo okresná prokuratúra podľa odseku 3. 

(7) Na procesné úkony v dovolacom konaní a na procesné úkony v odvolacom konaní, ak je odvolacím súdom Najvyšší súd Slovenskej republiky, je príslušný prokurátor generálnej prokuratúry. 

(8) Ak prokurátor zistí, že na procesné úkony je príslušný iný prokurátor, je povinný vykonať neodkladné úkony alebo šetrenia, ak hrozí nebezpečenstvo z omeškania a postúpiť vec príslušnému prokurátorovi.

Vstup prokurátora do konania
Článok 11

(1)	Prokurátor môže vstúpiť do konania) v ktoromkoľvek štádiu konania, ak tak ustanovuje osobitný zákon.

(2)	Prokurátor pri vstupe do konania prihliada na skutočnosť, či taký vstup je vo verejnom záujme.

(3)	Prokurátor vystupuje v konaní aktívne, predovšetkým sa zúčastňuje na pojednávaniach, navrhuje vykonanie dôkazov, vyjadruje sa k prednesom a dôkazným návrhom strán sporu alebo  účastníkov konania a prednáša záverečné reči.

Článok 12

(1)	Na podanie odvolania proti rozhodnutiu súdu prvej inštancie vydanému v konaní, do ktorého prokurátor vstúpil, je príslušný prokurátor okresnej prokuratúry. Po podaní odvolania vec predloží spolu s prokurátorským spisom nadriadenej prokuratúre. Preberajúci prokurátor oznámi súdu, že preberá vstup do konania.

(2)	Na podanie vyjadrenia k odvolaniu strany sporu, účastníka konania alebo iného subjektu podanému v konaní, do ktorého prokurátor vstúpil, je príslušný prokurátor okresnej prokuratúry; to neplatí, ak vec už bola predložená nadriadenej prokuratúre. Po podaní vyjadrenia vec predloží spolu s prokurátorským spisom nadriadenej prokuratúre. Preberajúci prokurátor oznámi súdu, že preberá vstup do konania.

(3)	Na vstup do konania po vydaní rozhodnutia súdu prvej inštancie je príslušný prokurátor krajskej prokuratúry.

(4)	Na podanie dovolania proti právoplatnému rozhodnutiu súdu vydanému v konaní, do ktorého vstúpil prokurátor, je príslušný prokurátor generálnej prokuratúry. Podriadená prokuratúra, ktorá navrhuje podať dovolanie, predloží jeho náčrt.

(5)	Ak bola výzva na podanie vyjadrenia k dovolaniu podaného stranou sporu, účastníkom konania alebo iným subjektom doručená okresnej prokuratúre alebo krajskej prokuratúre, táto prokuratúra predloží vec generálnej prokuratúre. Na podanie vyjadrenia k dovolaniu je príslušný prokurátor generálnej prokuratúry. Na podanie vyjadrenia k dovolaniu sa primerane použije čl. 8.

Článok 13

(1)	Vo veciach, v ktorých je nariadená správová povinnosť, upovedomí prokurátor o vystúpení zo súdneho konania a o dôvodoch tohto postupu aj prokurátora, ktorý správovú povinnosť nariadil.

(2)	Prokurátor písomne upovedomí podávateľa podnetu o vystúpení z konania. V písomnom upovedomení uvedie dôvody takéhoto postupu.

Článok 14
Žaloba a návrh na začatie konania

Vo veciach, v ktorých je prokurátor oprávnený podať žalobu) a vo veciach, v ktorých je prokurátor oprávnený podať návrh na začatie konania,) sa primerane postupuje podľa čl. 11 až 13.

Článok 15
Dovolanie generálneho prokurátora

(1)	Podnety a opakované podnety na podanie dovolania generálneho prokurátora Slovenskej republiky) (ďalej len „generálny prokurátor“) vybavujú v mene generálneho prokurátora prokurátori netrestného odboru generálnej prokuratúry.)

(2)	Podriadené prokuratúry poskytujú generálnej prokuratúre súčinnosť pri zabezpečovaní súdnych spisov alebo ich kópií, ak súdy nemôžu spisy pre potreby prokuratúry zapožičať alebo hrozí uplynutie lehoty na podanie dovolania generálneho prokurátora.

(3)	Ak je podnet alebo opakovaný podnet na podanie dovolania generálneho prokurátora podaný na okresnej prokuratúre alebo krajskej prokuratúre, táto ho bezodkladne postúpi generálnej prokuratúre a vykoná potrebné úkony spojené so zabezpečením na vec sa vzťahujúceho súdneho spisu. O postúpení podnetu upovedomí podávateľa podnetu.

T R E T I A   Č A S Ť
DOZOR PROKURÁTORA NAD ZACHOVÁVANÍM ZÁKONNOSTI
ORGÁNMI VEREJNEJ SPRÁVY

Článok 16
Dozor a právne prostriedky dozoru

(1)	Prokurátor vykonáva dozor nad zachovávaním zákonnosti orgánmi  verejnej správy (ďalej len „netrestný dozor“) v rozsahu ustanovenom zákonom o prokuratúre a služobnými predpismi. 

(2)	Výkon netrestného dozoru je vymedzený podmienkami uplatnenia právnych prostriedkov,) ktorými prokurátor uvedený dozor vykonáva. 

(3)	Prokurátor dbá, aby ním uplatňované právne prostriedky dozoru a prípadne i iné prokurátorské opatrenia boli účinné.

Článok 17
Osobitné určenie príslušnosti prokurátora na vykonávanie netrestného dozoru

(1)	Netrestný dozor nad orgánmi verejnej správy v územnom obvode okresu Šaľa vykonávajú prokurátori Okresnej prokuratúry Nové Zámky, v územnom obvode okresu Levoča prokurátori Okresnej prokuratúry Poprad. Ustanovenie prvej vety platí aj na uplatnenie právnych prostriedkov netrestného dozoru na správnom súde.

(2)	Ak je predmetom preskúmavania na správnom súde zákonnosť rozhodnutia orgánu verejnej správy o vyhovení protestu prokurátora, príslušným na vstup do správneho súdneho konania je okrem prokurátora krajskej prokuratúry príslušného podľa zákona o prokuratúre) aj prokurátor tej prokuratúry, ktorej protestu bolo vyhovené.

(3)	Netrestný dozor vo vzťahu k orgánom zdravotných poisťovní, ktoré rozhodujú v prvom stupni, vykonávajú prokurátori krajskej prokuratúry, v ktorej obvode majú tieto orgány svoje sídlo.

(4)	Netrestný dozor vo vzťahu k  pobočkám Úradu pre dohľad nad zdravotnou starostlivosťou, ktoré rozhodujú v prvom stupni, vykonávajú prokurátori krajskej prokuratúry, v ktorej obvode majú tieto pobočky svoje sídlo.

(5)	Netrestný dozor vo vzťahu k Finančnému riaditeľstvu Slovenskej republiky v Banskej Bystrici vykonávajú prokurátori krajskej prokuratúry, v ktorej obvode má sídlo správca dane. 

(6)	Netrestný dozor vo vzťahu k orgánom verejnej správy, ktorých pôsobnosť presahuje obvod krajskej prokuratúry, vykonávajú krajské prokuratúry určené podľa prílohy tohto príkazu.

Článok 18
Vypustený o 1. júna  2023

Článok 19
Previerka zachovávania zákonnosti

(1)	Previerku zachovávania zákonnosti v orgánoch verejnej správy v skončených veciach (ďalej len „previerka“) vykonáva prokurátor na základe plánu hlavných úloh prokuratúry na príslušný rok a podľa vlastného rozhodnutia, ak eviduje viac poznatkov o porušovaní zákonov a ostatných všeobecne záväzných právnych predpisov. Na overenie účinnosti už uplatnených prokurátorských opatrení vykonáva prokurátor v orgánoch verejnej správy kontrolnú previerku.

(2)	Zámer vykonať previerku prerokuje prokurátor s príslušným vedúcim prokurátorom. Po vykonaní previerky mu odovzdá do 30 dní rovnopis protokolu o vykonaní previerky a zápisnicu o prerokovaní obsahu protokolu o vykonaní previerky.

(3)	Prokurátor vykonáva previerku podľa plánu previerky, ktorý obsahuje najmä dôvod vykonania previerky a hľadiská previerky.

(4)	Ak prokurátor vykonal previerku spoločne s iným orgánom verejnej moci, uvedie túto skutočnosť v protokole o vykonaní previerky.

(5)	Previerku môže vykonať aj skupina prokurátorov zložená z prokurátorov rôznych prokuratúr, ak na vykonanie previerky dal pokyn krajský prokurátor alebo generálny prokurátor. Protokol o vykonaní previerky vyhotoví prokurátor, ktorý je príslušný na vykonanie opatrení vyplývajúcich z previerky.

Š T V R T Á   Č A S Ť
ZÁVEREČNÉ USTANOVENIA

Článok 20
Prechodné ustanovenie

Prokurátori-špecialisti a  prokurátori-náhradníci určení na základe príkazu generálneho prokurátora Slovenskej republiky por. č. 15/2006 z 27. júna 2006 o postupe prokurátorov pri vykonávaní pôsobnosti prokuratúry v netrestnej oblasti v znení neskorších predpisov sa považujú za prokurátorov-špecialistov a prokurátorov-náhradníkov podľa tohto príkazu.

Článok 21
Zrušovacie ustanovenie

Zrušuje sa príkaz generálneho prokurátora Slovenskej republiky por. č. 15/2006 z 27. júna 2006 o postupe prokurátorov pri vykonávaní pôsobnosti prokuratúry v netrestnej oblasti v znení príkazu generálneho prokurátora Slovenskej republiky por. č. 2/2009 zo 16. marca 2009, príkazu generálneho prokurátora Slovenskej republiky por. č. 12/2011 z 21. decembra 2011, príkazu generálneho prokurátora Slovenskej republiky por. č. 5/2012 z 29. februára 2012, príkazu generálneho prokurátora Slovenskej republiky por. č. 4/2013 z 29. apríla 2013, príkazu generálneho prokurátora Slovenskej republiky por. č. 13/2014 zo 16. decembra 2014 a príkazu generálneho prokurátora Slovenskej republiky por. č. 1/2015 z 31. marca 2015.

Článok 22
Účinnosť

Tento príkaz nadobúda účinnosť 1. septembra 2017. 

podpis
	JUDr. Jaromír Čižnár  
	generálny prokurátor Slovenskej republiky

Príloha k príkazu 
generálneho prokurátora
Slovenskej republiky
por. č. 9/2017

Určenie príslušnosti krajských prokuratúr podľa čl. 17 ods. 6 tohto príkazu
___________________________________________________________________

A.  Prokurátori Krajskej prokuratúry Bratislava	
1.	Obvodný banský úrad v Bratislave
2.	Puncový úrad Slovenskej republiky
3.	Slovenská inšpekcia životného prostredia-ústredie a Inšpektorát životného prostredia so sídlom v Bratislave
4.	Riaditeľstvo Slovenskej stavebnej inšpekcie
5.	Slovenská obchodná inšpekcia, ústredný inšpektorát SOI
6.	Sociálna poisťovňa, ústredie
7.	Štátna veterinárna a potravinová správa Slovenskej republiky
8.	Dopravný úrad
9.	Úrad pre reguláciu elektronických komunikácií a poštových služieb
10.	Ústredný kontrolný a skúšobný ústav poľnohospodársky
11.	Pamiatkový úrad Slovenskej republiky
12.	Ústredie práce, sociálnych vecí a rodiny Bratislava
13.	Štátna školská inšpekcia
14.	Úrad pre normalizáciu, metrológiu a skúšobníctvo Slovenskej republiky
15.	Slovenský metrologický inšpektorát
16.	Daňový úrad pre vybrané daňové subjekty
17.	Úrad vládneho auditu, pracovisko Bratislava

B. Prokurátori Krajskej prokuratúry Nitra

1.	Slovenská inšpekcia životného prostredia, Inšpektorát životného prostredia Bratislava – stále pracovisko Nitra
2.	Slovenská stavebná inšpekcia, Inšpektorát Nitra
3.	Plemenárska inšpekcia Slovenskej republiky Nitra a Pracovisko Plemenárskej inšpekcie Slovenskej republiky Nitra

C. Prokurátori Krajskej prokuratúry Trenčín

Obvodný banský úrad v Prievidzi

D.  Prokurátori Krajskej prokuratúry Žilina

1.	Stále pracovisko pre oblasť poštových služieb Úradu pre reguláciu elektronických komunikácií a poštových služieb so sídlom v Žiline 
2.	Slovenská inšpekcia životného prostredia, Inšpektorát životného prostredia so sídlom v Žiline
3.	Ústredie práce, sociálnych vecí a rodiny, pracovisko Žilina

E.  Prokurátori Krajskej prokuratúry Banská Bystrica

1.	Hlavný banský úrad
2.	Obvodný banský úrad v Banskej Bystrici
3.	Úrad vládneho auditu so sídlom vo Zvolene
4.	Slovenská inšpekcia životného prostredia, Inšpektorát životného prostredia so sídlom v Banskej Bystrici
5.	Ústredie práce, sociálnych vecí a rodiny, pracovisko Banská Bystrica
6.	Úrad priemyselného vlastníctva Slovenskej republiky
7.	Pracovisko Plemenárskej inšpekcie Slovenskej republiky Banská Bystrica

F.  Prokurátori Krajskej prokuratúry Prešov 

Pracovisko Plemenárskej inšpekcie Slovenskej republiky Prešov

G.  Prokurátori Krajskej prokuratúry Košice 

1.	Obvodné banské úrady v Košiciach a v Spišskej Novej Vsi
2.	Slovenská inšpekcia životného prostredia, Inšpektorát životného prostredia so sídlom v Košiciach
3.	Ústredie práce, sociálnych vecí a rodiny, pracovisko Košice
4.	Úrad vládneho auditu, pracovisko Košice